NVG reageer op Gordhan-berigtePravin Gordhan. Foto: Flickr/GovernmentZA Rapport en City Press het Sondag berig Gordhan gaan weer aangekla word, dié keer oor die sogenaamde “rogue”-eenheid binne die Suid-Afrikaanse Inkomstediens (SAID). Die NVG het egter Maandag gesê die ondersoek na die “rogue”-eenheid is in ŉ gevorderde stadium. Volgens die NVG is dit die polisie se prerogatief om ŉ beskuldigde aan te kla, maar daar sal eers ŉ besluit hieroor geneem word wanneer die ondersoek afgehandel is. “Dit is nie in belang van die land dat die saak onbepaald ondersoek word nie. Die nasionale direkteur van openbare vervolging het dus ŉ beroep op die betrokke partye gedoen om die ondersoek te bespoedig ten einde finaliteit aan die saak te bring.” Volgens die NVG lei bespiegeling oor die saak tot onnodige onsekerheid en dra by tot onstabiliteit. Die NVG het ook gesê die Sondagkoerante se bron, ŉ senior beampte van die NVG, is oneerlik aangesien hy of sy nie by die saak betrokke is nie. Die koerante het berig die NVG en Valke wil dié keer seker maak hulle het ŉ waterdigte saak teen Gordhan. Adv. Shaun Abrahams, hoof van die NVG, het op 11 Oktober tydens ŉ mediakonferensie aangekondig dat Gordhan, Ivan Pillay, gewese adjunkkommissaris van die SAID, en Oupa Magashula, kommissaris van die SAID, van bedrog aangekla sal word en op 2 November in die hof moet verskyn. Hy het egter op 31 Oktober tydens ŉ mediakonferensie aangekondig die aanklagte is laat vaar.